Εντυπωσιακά ευρήματα έφερε στο φως η αρχαιολογική σκαπάνη στον τύμβο Καστά. Σύμφωνα με τις νέες ανακοινώσεις - για τις οποίες ενημέρωσαν στο Μουσείο της Αμφίπολης η γενική γραμματέας του υπουργείου Πολιτισμού, κα Λίνα Μενδώνη, και η κα Άννα Παναγιωταρέα -, αποκαλύφθηκε τάφος και ο σκελετός του νεκρού που έχει ταφεί στον τύμβο.

Ειδικότερα, μεγάλος κιβωτιόσχημος τάφος, κατασκευασμένος από πωρόλιθους, αποκαλύφθηκε σε βάθος 1,60 μ. από τους σωζόμενους λίθους του δαπέδου, στον λόφο Καστά και συγκεκριμένα στον τρίτο θάλαμο. Οι εξωτερικές διαστάσεις του τάφου είναι μήκους 3,23 μ., πλάτους 1,56 μ. και σωζόμενου ύψους 1 μ. Ωστόσο, βρέθηκαν, κατά την ανασκαφή, ορθοστάτες από την ανωδομή του τάφου, που επιτρέπουν στους αρχαιολόγους να θεωρήσουν ότι το ύψος του έφτανε τουλάχιστον στο 1,80 μ.



Εντός του τάφου δημιουργήθηκε μια επιμήκης βάθυνση πλάτους 0,54 μ. και μήκους 2,35 μ. Πρόκειται για τη θέση στην οποία τοποθετήθηκε ξύλινο φέρετρο. Βρέθηκαν, διάσπαρτα, σιδερένια και χάλκινα καρφιά, καθώς και οστέινα και γυάλινα διακοσμητικά στοιχεία του φέρετρου. Επισημαίνεται ότι το συνολικό ύψος του τρίτου θαλάμου από την κορυφή της θόλου έως τον πυθμένα του τάφου είναι 8,90 μ.





ΑΠΕ - ΜΠΕ Αμφίπολη: Τάφο και σκελετό νεκρού αποκάλυψε η αρχαιολογική σκαπάνη

Τα στοιχεία της μοναδικότητας του μνημείου

Τύμβος ύψους 33 μ., και επ᾽ αυτού το βάθρο με το υπερμέγεθες λιοντάρι, συνολικού ύψους 15,84 μ. Οι σφίγγες, οι Καρυάτιδες και το υπέροχο ψηφιδωτό με την αρπαγή της Περσεφόνης, αλλά και τα μαρμάρινα ζωγραφισμένα επιστύλια, τα οποία, αυτή τη στιγμή, συντηρούνται στο εργαστήριο του Μουσείου Αμφίπολης. Επισημαίνεται το πρωτοφανές ύψος του συνόλου της κατασκευής.





ΑΠΕ-ΜΠΕ/STR Φωτογραφία που δόθηκε σήμερα στη δημοσιότητα και εικονίζει σιδερένια και χάλκινα καρφιά, καθώς και οστέινα και γυάλινα διακοσμητικά στοιχεία του φέρετρου.

Προκειμένου να δρομολογηθούν οι εργασίες αποκατάστασης του μνημείου, μελετώνται συστηματικά τα διάσπαρτα αρχιτεκτονικά μέλη, τα οποία έχουν ταυτιστεί και αποδοθεί στον περίβολο. Πρόκειται για 500 περίπου μαρμάρινα μέλη, που βρίσκονται στην γύρω περιοχή, εκεί όπου σήμερα είναι τοποθετημένο το λιοντάρι, ενώ καθώς αποσύρθηκαν, προ ολίγων ημερών, τα νερά της λίμνης Κερκίνης, αποκαλύφθηκαν περισσότερα από εκατό μέλη του περιβόλου, όπως γείσα, ορθοστάτες και στέψεις. Είχαν μεταφερθεί, το 1936 από την Ούλεν, η οποία είχε αναλάβει την κατασκευή του φράγματος της Κερκίνης.

Στο πλαίσιο των αρχαιολογικών ερευνών στον τύμβο έγινε έλεγχος και δειγματοληψία των ιζημάτων, εσωτερικά και εξωτερικά του τάφου, όπως και γεωτρητικός έλεγχος του υπεδάφους του, ώστε να διαπιστωθεί το γεωλογικό υπόβαθρο. Τα ιζήματα αποτελούνται από εναλλαγές άμμου και μάργας, λιμναίας προέλευσης.

Για τις επόμενες ημέρες προβλέπεται η ολοκλήρωση του κοσκινίσματος των χωμάτων, η ολοκλήρωση των υποστυλωτικών εργασιών και η συνέχιση των εργασιών συντήρησης στο μνημείο, αλλά και των ευρημάτων στο εργαστήριο του Μουσείου της Αμφίπολης. Ιδιαίτερη έμφαση δίνεται στη συντήρηση των τμημάτων του ελλείποντος μέρους του ψηφιδωτού.

Στις 22 Νοεμβρίου, ο υπουργός Πολιτισμού και Αθλητισμού, κ. Κ. Τασούλας, θα δώσει συνέντευξη στο Μουσείο της Αμφίπολης, στη μία το μεσημέρι σχετικά με τα ευρήματα και την επόμενη φάση των εργασιών στο τύμβο Καστά. Στις 29 Νοεμβρίου, ημέρα Σάββατο και ώρα 11.00 θα παρουσιαστούν τα αποτελέσματα της ανασκαφικής περιόδου στον λόφο Καστά, από την έφορο Αρχαιοτήτων Σερρών, κα Κ. Περιστέρη, και τους συνεργάτες της, στην Αθήνα, στο Αμφιθέατρο του Υπουργείου Πολιτισμού.

Γεωφυσικές διασκοπίσεις



Η γεωφυσική διασκόπιση θα γίνει από το Αριστοτέλειο Πανεπιστήμιο Θεσσαλονίκης, ειδικότερα από το εργαστήριο Εφαρμοσμένης Γεωφυσικής, το οποίο διευθύνεται από τον Καθηγητή Γρηγόρη Τσόκα, μετά από πρόταση του Πρυτάνεως Καθηγητή Περικλή Μήτκα. Σημειώνεται, ότι το ΑΠΘ έθεσε στη διάθεση του Υπουργείου Πολιτισμού όχι μόνον την τεχνογνωσία του αλλά και πόρους του Πανεπιστημίου.





Κ. Περιστέρη: Ο τάφος ανήκει σε Μακεδόνα στρατηγό

Την άποψη ότι ο τάφος ο οποίος ήρθε στο φως στον λόφο Καστά της Αμφίπολης ανήκει σε επιφανή Μακεδόνα στρατιωτικό εξέφρασε η Κατερίνα Περιστέρη.

Η επικεφαλής της ανασκαφής κατά τη διάρκεια της συνέντευξης Τύπου στο Μουσείο της Αμφίπολης, για την εύρεση του σκελετού του νεκρού στον τύμβο Καστά, εξέφρασε τη βεβαιότητά της ότι ο τάφος ανήκει σε άνδρα, στρατηγό ξαφνιάζοντας τόσο τη Λίνα Μενδώνη όσο και την Άννα Παναγιωταρέα που ήταν παρούσες. Η ίδια, ωστόσο, κράτησε αποστάσεις από την άποψη ότι πρόκειται για τον Μέγα Αλέξανδρο.

naftemporiki.gr

